'Liewe oom Cyril, is die vroue in oom se lewe veilig?' | Netwerk24
'Liewe oom Cyril, is die vroue in oom se lewe veilig?'
Deur Leandri Louw, Universiteit Stellenbosch 06 Desember 2019 13:13
Vandag skryf ek my tweede brief aan oom. Dit kom egter nie net van my af nie.
Vandag praat ek namens Uyinene Mrwetyana, Jesse Hess en haar oupa en Precious Ramabulana. Ek praat namens Karabo Mokoena, Anene Booysen en Leighandre Jegels. Ek praat ook namens die kinders wat 41% van verkragtings uitmaak.
Ek praat namens die name wat die media nie ken nie. Ek praat namens die agt uit nege gevalle van verkragting wat nie aangemeld word nie. Ek praat ook namens die man van Magdalene Titus.
Oom Cyril, ek vertrou oom ken hierdie name en is bewus van dié sonder name. Daar is egter nog name wat oom dalk nie ken nie, en dit is die mense wat bang is om alleen oor die Rooiplein in Stellenbosch te loop na klas.
Met elke berig in die koerante wonder mense of dit veilig is om alleen winkel toe te gaan.
Die waarheid is, oom, dat meeste van ons slagoffers is sonder dat iemand iets teen ons sondig. Met elke berig in die koerante wonder mense of dit veilig is om alleen winkel toe te gaan. Die geweld het ’n invloed op elkeen van ons, al is dit nie fisies nie.
Ons het gesê genoeg is genoeg, oom Cyril. Die swart klere op ’n Donderdag en die optogte met groot plakkate het nie Precious se moordenaar gekeer nie.
Teen dié tyd is ons almal bewus van die geweld in ons Suid-Afrika, maar ons kan niks doen nie. Alle oë is op oom. Om doodeerlik te wees, dink ek nie oom se strenger wetgewing gaan enigsins ’n verskil maak nie. Die tronke gaan voller wees vir langer, maar die slagoffers gaan nie ophou nie.
Wat moet ons nóg doen?
Ek weet nie of daar ’n oplossing is vir geweld nie, oom Cyril, maar ek weet dat swart klere en optogte wat gewelddadig raak (ironies genoeg) nie die oplossing is nie. Sal oom alleen in die aand in die strate loop? Waar niemand oom herken of omgee nie.
LEES OOK: Sal die ware mans opstaan asseblief?
Wat van oom se vrou? Dink oom sy sal veilig wees? Dit is die vrae wat ons nie moet vra nie, maar steeds nodig is. Ek wonder net of Leighandre gewonder het of sy veilig is by haar kêrel voordat hy haar geskiet het.
Ek het nog ’n vraag vir oom. Dink oom 16 dae van aktivisme is genoeg? Is die probleem so klein in ons land dat 4,5% van die jaar toegeken word aan aktivisme om geweld teen te staan?
Dink oom 16 dae van aktivisme is genoeg?
Ek is dankbaar ons het iets soos 16 dae vir aktivisme vir geweld teen vroue en kinders, maar stop ons die aktivisme met Menseregtedag en gaan dan voort met ons lewe? Die geweld hou nie op nie, oom, so hoekom doen ons dit?
Oom Cyril, ek weet oom het ietwat van ’n moeilike werk om almal gelukkig te hou, maar oom, ons het ’n leier nodig om na te kyk. Ons word so verblind deur geweld en die gruwelikheid daarvan dat ons vergeet dat ons die verskil moet wees.
Ek dink nie oom is deel van die probleem nie, maar ek dink oom het ’n keuse om deel te wees van die oplossing. Vandag pleit ons as vroue, kinders en mans om genade.
Ek dink nie oom is deel van die probleem nie, maar ek dink oom het ’n keuse om deel te wees van die oplossing.
Is daar iets wat oom kan doen? Of wag ons maar net tot dit ons beurt is?
Beste Cyril, die toekoms is in die jeug se hande